Utrolige jubelscener brød ud, da Danmark sensationelt slog Tjekkiet ved U20-VM i Ishockey. Nu jubler hockey-elskere og vores svenske brødre også

Torsdag aften leverede de danske U20-knægte i ishockey endnu en gang et sensationelt resultat, da de slog Tjekkiet i en sand gyser ved VM i Canada. 3-2 blev det efter overtid. Og Danmark er nu klar til kvartfinalen allerede inden sidste gruppekamp mod Schweiz.

Da Danmarks kæmpetalent Mathias From vippede pucken flot i mål til 3-2 mod Tjekkiet, gik det helt grassat. Altså, på den gode måde. Danskerne jublede, som havde de allerede vundet VM og hamrede i flok ind i hinanden og videre ind i plexiglasset ude i siden. Træner Olaf Eller var næsten lige så vild bag banden.

Se de herlige sejrsbilleder i sekunderne efter triumfen i videoen herunder:

Fantastisk at se, hvordan de nærmest elektriske danskere får hallen til at runge og glasset til at blafre.

Flere fans og brugere på Twitter bemærker nu, hvor stort det er, det Danmark har gang i.

- Det her er fantastisk for sporten. Spændende at se en underdog som Danmark vinde.

- Wow det mål var fantastisk!!!!!! Fed kamp og flot comeback.

- Så fedt! Dejligt at se en mindre hold forbedre sig markant!

- Utroligt hold! Fantastisk, Olaf Eller!

- De danske spillere lige nu: "De andre hold spillede også godt". De er så ydmyge sammenlignet med amerikanerne.

Det var bare et lille udpluk af roserne til Danmark, der nu både har slået stormagterne Finland og og Tjekkiet med 3-2.

Jubelen over den seneste sejr fortsatte ufortrødent i omklædningsrummet efterfølgende, hvor der var skrål og dans, mens der blev sprayet løs med en dåse:



Svenske roser til Danmark

Allerede inden Danmarks sejr over Tjekkiet var Sveriges største avis Aftonbladet ude med anerkendelse af Danmark som ishockey-nation.

under overskriften 'Tak, Danmark - nu skal vi betale tilbage. Stop så med at kalde de danske juniorer for en overraskelse', skriver de med henvisning til, at svenskerne skulle slå Finland, og så ville Danmark være i VM-kvartfinalen. Det gjorde Sverige heldigvis.

- Danmark er gode, og det har de været i et stykke tid nu. Danmark er et hold, som bør anerkendes i denne sammenhæng, skriver Aftonbladets ishockey-kommentator Hans Abrahamsson og fortsætter sin ros af Danmark:

- Man kan ikke lade være med at tænke, at dette danske junior-VM-hold så svagere ud end holdene fra de to foregående VM-turneringer. Men jeg tog fejl, skriver han.

Danskerne er klar til kvartfinalen. Foto: AP

Men her stopper Hans Abrahamsson ikke sin ros af de danske is-vinkinger. Slet ikke.

- Danskerne er virkelig det store hit i denne gruppe. Det har de været de seneste to år, men som jeg sagde, troede jeg ikke, det her hold var lige så godt. Men dansk ishockey har virkelige noget kørende for sig på juniorsiden.

Dansk ekspert jubler

Den danske ishockey-kommentator og ekspert Jimmy Bøjgaard er mindst lige så begejstret.

- Det her er den rene vare. Det er den samme årgang, der dyster mod hinanden, og derfor det her U20-VM så prestigefyldt. Her er beviset på, at Danmark leverer topklasse, selv om du ikke har 20.000 spillere at tage af, siger han til TV2 SPORT.

Fredag klokken 23 dansk tid spiller Danmark sidste gruppekamp mod Schweiz. Men Danmark er som bekendt sikre på en VM-kvartfinale, hvor modstanderen bliver enten Canada eller USA.

Kampen mod Schweiz handler derfor om placering i gruppen og således også kvaliteten af modstander i kvartfinalen.

Se højdepunkterne fra den danske sejr her:



Se også: Sverige sender Danmark videre efter ny sensation

Se også: Ny sensation af danske ishockey-talenter

Danske NHL-kontrakter på himmelflugt - se de vilde beløb

Vild løn-forskel: Kom tæt på de danske ishockey-helte